कुछ साल पहले तक दिल्ली सहित कई दूसरे शहरों के सिनेमाघरों में हर वीकेंड सुबह के शोज़ में बच्चों के लिए फिल्में प्रदर्शित हुआ करती थीं। इन फिल्मों में चिल्ड्रन फिल्म सोसायटी के साथ-साथ दूसरे मेकर की बरसों से रिलीज के लटकती ऐसी फिल्में भी होती थीं, जो खासतौर से बच्चों की पसंद को ध्यान में रखकर बनाई गई हो। अब ऐसा नहीं है कि सिनेमा संचालक अपने यहां बच्चों के लिए बनी फिल्में लगाना सौ फीसदी घाटे का सौदा मानते हैं। पहले इन फिल्मों को सरकार की ओर से टैक्स फ्री किया जाता था, लेकिन अब ऐसा नहीं है। पूरे साल बच्चों की पंसद को ध्यान में रखकर बनी फिल्मों की बात की जाए तो इन फिल्मों की संख्या साल दर साल कम हो रही हैं। मेकर इसकी बड़ी वजह मल्टिप्लेक्सों में स्क्रीन का न मिलने के साथ-साथ सरकारी रवैया भी मानते हैं। 'ब्लू माउंटेन' भी एक ऐसी ही फिल्म है जिसमें बच्चों को जीत के साथ हार से कुछ सीखने और आगे बढ़ने का दमदार मेसेज दिया गया है। स्मॉल स्क्रीन पर इन दिनों चल रहे रीऐलिटी शो से ग्लैमर की दुनिया में अपनी पहचान का ख्वाब देख रही जेन एक्स की इस कहानी में जहां इन शोज के पीछे की सच्चाई को ईमानदारी से दिखाया गया है तो वहीं शोज में विनर न बन पाने वालों के लिए भी एक अच्छा दमदार मेसेज है। इस फिल्म को कई फिल्म फेस्टिवल में सराहा गया तो फिल्म ने कई अवॉर्ड भी अपने नाम किए। लगान और मुन्ना भाई एमबीबीएस से सुर्खियों में आई ग्रेसी सिंह लंबे अर्से बाद इस फिल्म में नजर आईं, तो वहीं म्यूजिक डायरेक्टर आदेश श्रीवास्तव की भी यह आखिरी फिल्म है। आदेश ने मृत्यु से पहले इस फिल्म के दो गानों का संगीत तैयार किया। शिमला, कुफरी और नारकंडा की लोकेशन पर शून्य से पांच डिग्री से भी कम तापमान में फिल्म की शूटिंग की गई है, बर्फबारी के बीच और फौरन बाद इन लोकेशन पर फिल्माए फिल्म के कई सीन का जवाब नहीं। कहानी : वाणी शर्मा (ग्रेसी सिंह) एक जानीमानी सिंगर और डांसर हैं। वाणी की सुरीली आवाज का पूरा शहर दीवाना है। संगीत की दुनिया में वाणी की खास पहचान बन चुकी है। वाणी अपने संगीत के इस सफर को अपने प्रेमी ओम (रणवीर शौरी) की खुशी के लिए हमेशा के लिए अलविदा कह देती है। वाणी अब ओम की वाइफ बन चुकी है। वाणी और ओम शिमला में अपने बेटे सोम शर्मा (यथार्थ रत्नम) के साथ रहते हैं। सोम के मन में कभी इंजिनियर तो कभी क्रिकेटर बनने की चाह जगती रहती है। ओम भी यही चाहता है कि सोम स्टडी में हमेशा टॉप आकर आगे की स्टडी के लिए विदेश जाए। सोम एक दिन शहर में हो रहे एक टॉप सिगिंग रिऐलिटी शो के ऑडिशन में हिस्सा लेता है। यहां उसे चुन लिया जाता है। दूसरी ओर ओम को यह पसंद नहीं कि उसका बेटा बोर्ड की परीक्षा की तैयारी छोड़कर किसी टीवी शो के रिऐलिटी शो में हिस्सा लेने मुंबई जाए। वहीं, वाणी को लगता है सोम के दवारा वह अब अपने अधूरे टॉप सिंगर बनने के सपने को साकार होते देख सकती है। वाणी की जिद के सामने ओम हार मान लेता है, वाणी और सोम पूरी तैयारी करने के बाद मुंबई पहुंचते हैं। सोम को इस शो के हर एपिसोड में लगातार कामयाबी मिल रही है। शो के तीनों जज उसकी आवाज की जी भरकर तारीफें करने के साथ-साथ उसे दस में से दस अंक भी दे रहे हैं। सोम अब टीवी का स्टार बन रहा है, लोग उसके ऑटोग्राफ लेने लगे हैं, लेकिन शो के फाइनल एपिसोड में अचानक सोम की आवाज उसका साथ नहीं देती और उसे शो से बाहर कर दिया जाता है। ऐक्टिंग : वाणी शर्मा के किरदार में ग्रेसी सिंह ने बेहतरीन ऐक्टिंग की है। ग्रेसी ने इस किरदार को अपने जीवंत अभिनय से स्क्रीन पर जीवंत कर दिखाया है, वहीं ग्रेसी ने खुद को ऐसी बेहतरीन ऐक्ट्रेस भी साबित कर दिखाया जो किसी भी किरदार में फिट हो सकती है। रणवीर शौरी का काम बस ठीकठाक रहा तो सोम शर्मा के रोल में यथार्थ रत्नम ने अपने किरदार को पूरी ईमानदारी के साथ निभाया है। घरों में दूध की सप्लाई करने दामोदर के रोल में राजपाल यादव खूब जमे हैं। निर्देशन : सुमन गांगुली ने पूरी ईमानदारी के साथ स्क्रिप्ट पर काम किया है। समीर ने जहां फिल्म के सभी कलाकारों से अच्छा काम लिया तो वहीं हर किरदारों को दमदार बनाने के लिए होमवर्क भी किया है। इंटरवल के बाद फिल्म की गति अचानक रुक सी जाती है, खासकर शो से बाहर होने के बाद सोम के रुख को कुछ ज्यादा ही अग्रेसिव दिखाया गया है तो वहीं फिल्म का क्लाइमैक्स भी आसानी से हजम नहीं होता। संगीत : फिल्म के गाने, कहानी और माहौल पर पूरी तरह से फिट हैं, लंबे अर्से बाद गानों में क्लासिकल संगीत का अच्छा सामंजस्य नजर आया। 'आई लव यू मॉम' फिल्म का बेहतरीन गाना है। क्यों देखें: शिमला, कुफरी, नारकंडा की ऐसी गजब खूबसूरत बर्फीली लोकेशन जो आपको स्वीटजरलैंड की लोकेशन का एहसास कराएगी। मधुर संगीत, ग्रेसी सिंह की बेहतरीन ऐक्टिंग के साथ बच्चों के लिए अच्छा मेसेज इस फिल्म को देखने की वजह हो सकती है।